Folketing
2005-03-01

På den måde skal vi have vendt tingene. Det andet er, og der er jeg helt enig med Det Radikale Venstre, og jeg sagde det også selv under den sidste første behandling, at det altså er et fuldstændig galt billede, de kommer frem til, hvis man åbenlyst i en lov begynder at bruge noget i forvejen ikke særlig vellidt i samfundet, aktivering, som af mange opfattes som tvangsaktivering, som en straffeforanstaltning. Så hører alting op. Hvordan skal man så overhovedet kunne få respekt om den aktive arbejdsmarkedspolitik? Så også det element skal selvfølgelig ud. På samme måde er man også nødt til at se på: Hvem er det, man straffer, når man straffer en person på kontanthjælp? Det er jo familien. Det er jo børnene, som i forvejen har det dårligt. Derfor er der altså en lang række ting. Jeg mener faktisk, der er noget grundlæggende galt i, at man sætter fokus på det forkerte sted i forsøget på at bekæmpe sort arbejde.